XII Pasaulio lietuvių sporto žaidynių atidarymas
2025-07-03 18:00 (Europe/Moscow) | Palangos stadionas, Sporto g. 3, Palanga, 00131, Lithuania
XII pasaulio lietuvių sporto žaidynių Palangoje atidarymo ir uždarymo ceremonijos sieks sujungti iš užjūrių atvykusius pasaulio lietuvius. Liepos 3 d. atidarymo ceremonija bus skirta tautinei tapatybei ir bendrystei. Liepos 6-ąją, Valstybės (karaliaus Mindaugo karūnavimo) dieną, žaidynės bus uždaromos giedant tautišką giesmę ir skleidžiant žinutę apie stiprią, vieningą pasaulio lietuvių bendruomenę.
Šventinis atidarymas – nuo šv. Mišių ir eisenos iki koncerto
Atidarymo šventė liepos 3 d. 16 valandą prasidės XII pasaulio lietuvių sporto žaidynėms skirtomis šv. Mišiomis Palangos Švč. Mergelės Marijos Ėmimo į dangų bažnyčioje. Vėliau nuo Vytauto gatvės prasidėsianti ir orkestro lydima dalyvių eisena pasieks Palangos stadioną. Čia dalyvius sveikins Lietuvos Respublikos prezidentas Gitanas Nausėda, prisieks sportininkai ir teisėjai, vyks oficialus žaidynių atidarymas.
„Atidarymas – tai šventinės nuotaikos, bendrystės, sportinės dvasios sukūrimas, tai – startas. Renginys prieinamas visiems, kviečiame prisijungti ne tik žaidynių dalyvius ir tikimės, kad sutrauksime į Palangos stadioną iki 3 tūkstančių žmonių,“ – sako Nacionalinės sporto agentūros direktorius Mindaugas Špokas.
Iškilmingą atidarymo vakarą papuoš Gabrielės Vilkickytės ir „Ąžuoliuko“ choro koncertas. Atidarymo renginys iš Palangos stadiono nuo 18 val. bus tiesiogiai transliuojamas https://play.tv3.lt/.
Uždarymą vainikuos Tautiškos giesmės giedojimas
Liepos 6-ąją – ypatingą Lietuvai dieną – XII pasaulio lietuvių sporto žaidynių uždarymo dar stipriau užpildys bendrystės dvasia. 19.30 val. numatyta tiesioginės transliacijos vienoje žiūrimiausių šalies televizijų – TV3 – pradžia. Per transliaciją tarp Jūratės ir Kastyčio skvere įrengtos scenos ir Palangos tilto link einančios dalyvių eisenos bus nutiestas tiesioginis teletiltas. Scenoje išskirtinius muzikos pasirodymas dovanos Monika Liu, Giedrė Kilčiauskienė ir Rokas Yan, o 21 val. lietuvius iš viso pasaulio sujungs nuo Palangos tilto giedama Tautiška giesmė.
„Tradiciniame ir po visą pasaulį išplitusiame Liepos 6-osios himno giedojimo renginyje užtvirtinsime lietuvių bendrystę ir vienybę. Palangos tiltą papuoš ištiesta neįtikėtino ilgumo Lietuvos vėliava. Dirbame su režisierių ir prodiuserių komanda ir labai džiaugiamės, kad tiek atidarymo, tiek uždarymo renginiai bus tiesiogiai transliuojami ir Pasaulio lietuvių sporto žaidynių dvasią galės pajusti visi,“ – džiaugiasi Nacionalinės sporto agentūros direktorius Mindaugas Špokas.
XII pasaulio lietuvių sporto žaidynėse specialią programą dalyviams dovanos ir Palangos miestas. Liepos 4 d. 20 val. prie Birutės parko rožyno vyks Etnovakaras, o liepos 5 d. Jūratės ir Kastyčio skvere smagią nuotaiką kurs Popmuzikos vakaras. Be to, liepos 4–5 d. skvere esančiose scenoje numatytos ir dienos veiklos – bendros treniruotės ir pasirodymai, pokalbiai bei diskusijos. Meilės alėjos ir J. Basanavičiaus gatvės sankirtoje liepos 3–5 d. įsikurs paviljonų miestelis – jame vyks Užsienio reikalų, Ekonomikos ir Inovacijų ministerijos, VšĮ „Keliauk Lietuvoje“, Užimtumo tarnybos, Lietuvos kariuomenės prisistatymai.
Visa žaidynių programa ir naujausia informacija – www.sportozaidynes.lt.

Baigiamasis koncertas: Giacomo Puccini opera TOSKA
2025-08-31 19:30 | Pažaislio vienuolynas, T. Masiulio g. 31, Kaunas, 52436, Lietuva
30-asis Pažaislio muzikos festivalis savo išskirtinį sezoną užbaigs ne mažiau išskirtiniu kūriniu – Giacomo Puccini opera „Toska“, kuri yra viena iš penkių dažniausiai pasaulyje statomų operų. Baigiamojo festivalio koncerto metu žiūrovai išgirs koncertinį operos atlikimą.
„Toska“ – tai opera, kurią G. Puccini sukūrė remdamasis prancūzų dramaturgo Victorieno Sardou drama. Ryškios melodijos, dramatiniai vingiai ir įtempta atmosfera pavertė šį kūrinį neatsiejama klasikinės muzikos repertuaro dalimi. Pasaulinė opera „Toska“ ir toliau gyvuoja scenoje, sužavėdama šimtus tūkstančių klausytojų.
Šventiniame koncerte dalyvaus išskirtiniai Lietuvos ir pasaulio operos solistai: Europos scenose žibanti Aušrinė Stundytė (sopranas), jubiliejų švenčiantis publikos mylimas tenoras Edgaras Montvidas bei pasaulio operos scenas užkariavęs bosas Kostas Smoriginas. Juos lydės Lietuvos valstybinis simfoninis orkestras, Kauno valstybinis choras ir berniukų ir jaunuolių choras „Ąžuoliukas“, o muzikos šventei diriguos maestro Gintaras Rinkevičius.
Vienas dažniausiai pasaulio teatruose atliekamų šedevrų, pasaulio operos scenų žvaigždės ir nepakartojama architektūros bei muzikos darna Pažaislio vienuolyne – būtent taip 30-asis Pažaislio muzikos festivalis kvies atsisveikinti su muzikine vasaros švente.

Atlikėjai
LIETUVOS VALSTYBINIS SIMFONINIS ORKESTRAS
Meno vadovas ir vyr. dirigentas Gintaras Rinkevičius
KAUNO VALSTYBINIS CHORAS
Meno vadovas ir vyr. dirigentas Robertas Šervenikas
Berniukų ir jaunuolių choras ĄŽUOLIUKAS
Meno vadovas Vytautas Miškinis
Solistai:
Toska – AUŠRINĖ STUNDYTĖ (sopranas)
Kavaradosis – EDGARAS MONTVIDAS (tenoras)
Skarpija – KOSTAS SMORIGINAS (bosas-baritonas)
Spoleta – MINDAUGAS JANKAUSKAS (tenoras)
Zakristijonas – EUGENIJUS CHREBTOVAS (baritonas)
Andželotis, kalėjimo prižiūrėtojas – JORIS RUBINOVAS (bosas)
Dirigentas GINTARAS RINKEVIČIUS
Programoje:
Solisto Edgaro Montvido jubiliejui paminėti
Giacomo Puccini: opera TOSKA (koncertinis atlikimas)

Tauro partizanų apygardos 80-mečio minėjimas
2025-09-14 12:00 - 16:00
Šiemet minime ypatingą sukaktį – Tauro partizanų apygardos 80-metį. Tai proga sustoti, prisiminti ir pagerbti tuos, kurie brangiausią savo turtą – gyvenimą – atidavė vardan mūsų laisvės.
Rugsėjo 14 d., sekmadienį, Marijampolėje vyks minėjimas, kviesiantis įprasminti istoriją ir drauge pajusti bendrystę.
Renginio programa:

12.00 val. J. Basanavičiaus aikštėje – parodos „Gyvenimą paaukoję tautai ir Tėvynei“ pristatymas, partizaniškas žygis į Skardupius.
13.00 val. prie Tauro apygardos partizanų ir tremties muziejaus – atminimo lentos atidengimas.
14.00 val. Skardupių Švč. Mergelės Marijos Krikščionių Pagalbos bažnyčioje – šv. Mišios už žuvusius, giedos Marijampolės tremtinių choras „Godos“.
Po šv. Mišių – prie paminklo Tauro apygardai choro „Ąžuoliukas“ koncertas, partizanų ąžuolyno sodinimas.

Marijampolės savivaldybės meras Povilas Isoda kviečia visus – jaunus ir vyresnius, vietos bendruomenes ir svečius – susiburti, kad kartu pagerbtume Lietuvos laisvės kovotojus: „Partizanai yra mūsų tautos sąžinė ir drąsos simbolis. Jų pasiaukojimas, drąsa ir ištikimybė Tėvynei yra pamatas, ant kurio šiandien stovi mūsų valstybė. Minėdami Tauro apygardos 80-metį, mes pagerbiame jų atminimą ir susiburiame drauge, kad primintume sau ir ateities kartoms – laisvė nėra duotybė. Ji iškovota, todėl turime ją branginti ir saugoti kiekvieną dieną“.

LVSO sezono pradžios koncertas: Edgaro Montvido jubiliejus
2025-09-19 19:00 | LVSO koncertų salė, Vilniaus g. 6, Vilnius, 01102, Lithuania
Lietuvos valstybinis simfoninis orkestras, vadovaujamas meno vadovo ir vyr. dirigento Gintaro Rinkevičiaus, savo 37-ąjį sezoną pradeda didele švente – operos solisto Edgaro Montvido jubiliejumi.
Tenoras E. Montvidas – vienas iškiliausių Lietuvos operos vardų, savo talentu ir įspūdingais darbais pelnęs neblėstančią klausytojų meilę ir pagarbą. „Dabar, kai viskas taip laikina ir trapu, kai sužiba ir čia pat krenta naujos žvaigždės, tas pastovumas ir nuolatinis kopimas į kalną yra vertybė“, – taip apie savo karjeros kelią kalba E. Montvidas.
Solistas garsina Lietuvos vardą visame pasaulyje – per savo karjerą sukūrė daugiau nei 40 vaidmenų, kuriuos atliko Anglijos nacionaliniame, Londono karališkajame „Covent Garden“, Olandijos nacionaliniame, Ženevos, Frankfurto, Liono, Paryžiaus, Briuselio, Strasbūro, Sinsinačio, Santa Fė (JAV) ir kituose žymiausiuose operos teatruose. Dainininkas aktyviai koncertuoja su garsiausiais Europos, JAV ir Japonijos simfoniniais orkestrais tokiose prestižinėse koncertų salėse, kaip Vienos „Musikverein“, Amsterdamo „Concertgebouw“, Berlyno filharmonija ir kitose. 2020 m. E. Montvidas tapo Pažaislio muzikos festivalio meno vadovu. Solistas apdovanotas Ordino „Už nuopelnus Lietuvai“ medaliu, Kultūros ministerijos garbės ženklu „Nešk savo šviesą ir tikėk“ 2023 m. jam įteikta Lietuvos nacionalinė kultūros ir meno premija.
Šį vakarą E. Montvido jubiliejaus proga LVSO koncertų salės scenoje skambės italų operos šedevras – Giacomo Puccini (1858–1924) opera „Toska“. Kartu su E. Montvidu operą koncerte atliks visas Lietuvos operos žvaigždynas: Aušrinė Stundytė, Kostas Smoriginas, Joris Rubinovas, Eugenijus Chrebtovas, Mindaugas Jankauskas, Aleksandras Kunskis, berniukų ir jaunuolių choras „Ąžuoliukas“ (vad. Vytautas Miškinis), Kauno valstybinis choras (vad. Robertas Šervenikas) ir Lietuvos valstybinis simfoninis orkestras, diriguojamas meno vadovo ir vyr. dirigento G. Rinkevičiaus.

Atlikėjai
LIETUVOS VALSTYBINIS SIMFONINIS ORKESTRAS
Meno vadovas ir vyr. dirigentas Gintaras Rinkevičius
KAUNO VALSTYBINIS CHORAS
Meno vadovas ir vyr. dirigentas Robertas Šervenikas
Berniukų ir jaunuolių choras ĄŽUOLIUKAS
Meno vadovas Vytautas Miškinis
Solistai:
Floria Tosca – AUŠRINĖ STUNDYTĖ (sopranas)
Mario Cavaradossi – EDGARAS MONTVIDAS (tenoras)
Baronas Scarpia – KOSTAS SMORIGINAS (bosas-baritonas)
Spoletta – MINDAUGAS JANKAUSKAS (tenoras)
Zakristijonas – EUGENIJUS CHREBTOVAS (baritonas)
Cesare Angelotti – JORIS RUBINOVAS (bosas)
Piemenėlis – ALEKSANDRAS KUNSKIS (diskantas)
Dirigentas GINTARAS RINKEVIČIUS
Programoje:
Solisto Edgaro Montvido jubiliejui paminėti
Giacomo Puccini: opera TOSKA (koncertinis atlikimas)

Europos žaliosios sostinės ir Europos žaliojo lapo 2027 apdovanojimai
2025-10-02 18:00 | Nacionalinė dailės galerija, Konstitucijos pr. 22, Vilnius, Lithuania
Šiemet Vilnius turi Europos žaliosios sostinės titulą, kuris suteikė miestui galimybę džiaugtis ir švęsti bei plačiai kalbėti apie tvarius miesto pasiekimus, apie vilniečius, gyvenančius, dirbančius, kuriančius vadovaujantis tvarumo principais, apie darnias bendruomenes, kūrybinius sprendimus, edukacijas.
Kaip šių metų Europos žalioji sostinė turime garbę 2027 Europos žaliosios sostinės ir Europos žaliųjų lapų paskelbimo ir apdovanojimo ceremoniją organizuoti Vilniuje.

„Cantate Palangai“ 2025 | Vytautas Miškinis „Light Mass”
2025-10-26 16:00 | Palangos Švč. Mergelės Marijos Ėmimo į dangų bažnyčia, Vytauto g. 51, Palanga, 00134, Lithuania
PALANGOS KULTŪROS CENTRAS ir PALANGOS KAMERINIS CHORAS pristato
Chorinės muzikos šventę „CANTATE PALANGAI“
2019 m. gegužės 19 d. Palangos Švč. Mergelės Marijos Ėmimo į dangų bažnyčioje gimė naujas kultūrinis reiškinys – chorinės muzikos šventė „Cantate Palangai“, tapusi gražia Palangos muzikinės tradicijos dalimi. Tai Palangos kultūros centro ir Palangos kamerinio choro inicijuotas renginys, kuriame pristatomas stambios formos chorinės muzikos kūrinys, atliekamas jungtinio choro ir profesionalių muzikantų.
Šių metų šventėje klausytojai išgirs išskirtinį lietuvių kompozitoriaus Vytauto Miškinio kūrinį „Light Mass“ – šviesos, džiaugsmo ir dvasinės energijos kupinas mišias, kuriose klasikinė chorinė tradicija susipina su džiazo, roko bei lietuviškų sutartinių motyvais.
Šis kūrinys pasaulyje skamba itin retai, o Lietuvoje bus atliekamas tik trečią kartą – tai išskirtinė galimybė Palangos publikai išgirsti šį monumentalų opusą gyvai.
„Pavadinimą galima būtų suprasti dvejopai – šiek tiek pop ir kartu labai šviesios, džiaugsmingos mišios. Jose panaudoti tradicinio džiazo, roko elementai, inkrustuoti į lietuviškų sutartinių skambesį“, – sako kompozitorius.
Kūrinys „Light Mass“ pirmą kartą nuskambėjo 2008 m. Kopenhagos operos teatro didžiojoje scenoje, o vėliau buvo atliktas įvairiuose pasaulio muzikos festivaliuose – Singapūre, Pietų Afrikos Respublikoje, kalnų muzikos festivalyje „Music in the Mountains“. Kūrinį yra išleidusi Prancūzijos leidykla A Coeur Joie.
Programoje: Vytautas Miškinis – „Light Mass“
Kviečiame visus, Palangos gyventojus ir svečius, spalio 26 d. 16 val. į Palangos bažnyčią – pasinerti į išskirtinę sakralinės ir modernios chorinės muzikos patirtį!
Įėjimas – nemokamas.

Atlikėjai:
Justė Šilaitė – fortepijonas
Tadas Motiečius – akordeonas
Gediminas Steponavičius – kontrabosas
Linas Būda – mušamieji, perkusija
Berniukų ir jaunuolių choras „Ąžuoliukas“
(Meno vadovas Vytautas Miškinis)
Šiaulių valstybinis kamerinis choras „Polifonija“
(Meno vadovas Povilas Vanžodis)
Klaipėdos mišrus choras „Aukuras“
(Meno vadovas Tomas Ambrozaitis)
Kretingos kultūros centro kamerinis choras „Kristalė“
(Meno vadovė Kristina Rimienė)
Šiaulių kultūros centro kamerinis choras „Atžalynas“
(Meno vadovas Mindaugas Žalalis)
Pasvalio mišrus choras „Canticum novum“
(Meno vadovas Rimvydas Mitkus)
Palangos kultūros centro kamerinis choras
(Meno vadovas Edmundas Jucevičius)
Diriguoja Vytautas Miškinis

Gyvenimo ir mirties misterijos
2025-10-31 20:00 | Šventaragio slėnis, Barboros Radvilaitės g. 2, Vilnius, Lithuania
2025 m. spalio 31 d. 20 val. Vilniaus Sereikiškių parke esančiame Šventaragio slėnyje vyks N E M O K A M A S koncertas su vaidybos elementais, kurio tikslas – suteikti žmonėms galimybę paminėti Vėlines kitaip.
Šiuo renginiu K V I E Č I A M E žmones į mirtį pažvelgti kaip į gyvenimo dalį – jos nenuneigiant, neišstumiant iš gyvenimo, nedemonizuojant, bet ją priimant ir dėl to tik dar giliau suvokiant kiekvienos minutės Žemėje svarbą, taigi ir savo pačių gyvenimo prasmę.
Apie visa tai koncerto metu kalbėsis senelį įkūnysiantis Giedrius Arbačiauskas ir anūkės vaidmenį atliksianti Akvilė Ališauskaitė, o jų pokalbį savo muzika praturtins:• Jurga Šeduikytė• Choras „Ąžuoliukas“• „Hiperbolė“ legenda Viktoras Prapras su Vladu Kovaliovu• Rafailas Karpis• Baltos varnos• Ieva Zasimauskaitė
Koncerto pabaigoje kviesime visus norinčius užsidegti savo atsineštas žvakeles nuo ugnies, kuri bus įkurta renginio metu.
Šis renginys vainikuos spalio 26 d. Šventaragio slėnyje prasidėsiantį ir iki spalio 29 d. truksiantį edukacinių veiklų ciklą.
Daugiau informacijos svetainėje www.velines.lt.

Maestro Uno Uigos 100-mečio šventė
2025-11-20 - 2025-11-23 | Tartu, Estija, Tartu, Estonia
Šių metų lapkritį Tartu paminės legendinio dirigento, pedagogo ir Tartu berniukų choro įkūrėjo Uno Uiga 100-metį. Dėka absolventų, kolegų ir remiančių šeimų, jo palikimas bus paminėtas nemokamų koncertų serija ir atminimo ceremonija Tartu.
Uno Uiga išugdė ne vieną jaunųjų dainininkų kartą, stovėjo ant daugelio dainų švenčių podiumo, sukūrė berniukų choro festivalį ir paliko neišdildomą pėdsaką Estijos chorinės kultūros istorijoje.
Nemokami renginiai:
Ketvirtadienis, lapkričio 20 d.
19:00 – Estijos nacionalinis vyrų choras, UT Asamblėjos salė
„Pärt ir Tormis“ (koncertą pradės bendras Tartu berniukų choro ir RAM pasirodymas)
Penktadienis, lapkričio 21 d.
12:00 – Atminimo ceremonija, Raadi kapinės
19:00 – Berniukų ir jaunuolių choras „Ąžuoliukas“ (Vilnius), Šv. Jono bažnyčia
Šeštadienis, lapkričio 22 d.
11:00 – Meistriškumo kursai berniukų chorų dirigentams, Karlova mokykla
19:00 – Bendras koncertas, Šv. Pauliaus bažnyčia
C. Kreek „Requiem“, dirigentas Hirvo Surva
Atlieka – Tartu, Vilniaus „Ąžuoliuko“ ir Estijos nacionalinės operos berniukų chorai

Čiurlionio aidai
2025-12-03 19:30 | Vaidilos teatras, A. Jakšto g. 9, Vilnius, 01105, Lithuania
„Muzika – tai Dievo pasiuntinys, <…> tai galiūnas, kuris be žodžių sako mums apie Dievą ir aniuolus <…> atsklidusi sužadins visa, kas gražiausia ir geriausia žmoguje. Tokia tatai yra muzika, ir tokia jos svarba ir tikslas.“
Berniukų ir jaunuolių choras „Ąžuoliukas“, kartu su „Ąžuolų klubo“ vyrų choru bei Vilniaus „Ąžuoliuko“ muzikos mokyklos muzikantais, kviečia pažvelgti į Mikalojaus Konstantino Čiurlionio chorinę kūrybą bei jos aidus lietuvių kompozitorių tradicijoje. Žinomas dėl daugelio savo talentų, M. K. Čiurlionis muzika užsiėmė anksčiau nei tapyba – giedojo M. Oginskio dvare Plungėje įsteigtos orkestro mokyklos chore, choro klasę lankė ir studijuodamas Varšuvos muzikos institute.
Sostinės Vaidilos teatre skambės M. K. Čiurlionio harmonizuotos lietuvių liaudies dainos, chorinė kantata, bei kitos muzikinės „ąžuoliukų“ dedikacijos Čiurlioniui.
„Esame pirmi lietuviai kompozitoriai, ir ateinančios kartos mūsų veikaluose ieškos pavyzdžių. Esame tarytum mazgas tarp liaudies dainų ir lietuvių muzikos ateityje…“
Koncertas dalinai finansuojamas Vilniaus miesto savivaldybės.
Bilietus platina kakava.lt

Atlikėjai:
Berniukų ir jaunuolių choras ĄŽUOLIUKAS
Meno vadovas VYTAUTAS MIŠKINIS
Koncertmeisteris RIMVYDAS MITKUS
ĄŽUOLŲ KLUBO vyrų choras
Meno vadovas POVILAS GYLYS
KRISTIJONAS GRANICKAS (fortepijonas)
KRISTUPAS SKREBĖ (fortepijonas)
ALEKSANDRAS KUNSKIS (diskantas)
GABRIELIUS MARTINEZ MARTIN (diskantas)

Kalėdos su „Ąžuoliuku“: V. Miškinis „Padainuosim pasakėlę“
2025-12-20 15:00 | LVSO koncertų salė, Vilniaus g. 6, Vilnius, 01102, Lithuania
LVSO koncertų salę prieš pat Kalėdas užpildys vaikų balsai, kai beveik 200 jauniausių „ąžuoliukų“ padainuos Jums tryliką pasakėlių. Prof. Vytauto Miškinio muzika suteikė naują skambėsį lietuvių poetų, tarp kurių Ramutė Skučaitė, Violeta Palčinskaitė, Janina Degutytė, Zita Gaižauskaitė ir kiti, istorijoms. Tikimės, jog ši šviesi popietė su „Ąžuoliuku“ paragins šventiniu laikotarpiu sukurti savo pasaką ir jus.
Bilietus platina kakava.lt – https://kakava.lt/pirkti-bilietus/11169/22559

Atlikėjai:
ĄŽUOLIUKO muzikos mokyklos I, II, III ir IV klasių berniukų chorai
(vadovės ir dirigentės: Renata Kuncienė, Eglė Čigriejūtė-Strolienė, Edita Narmontienė, Daiva Leipuvienė)
Koncertmeisteriai:
LORETA KULIEŠIUVIENĖ,
RENATA MILAŠIŪTĖ-DRUNGILIENĖ,
RIMVYDAS MITKUS
Meno vadovas ir dirigentas
VYTAUTAS MIŠKINIS
Solistai:
ALEKSANDRAS KUNSKIS (diskantas)
GABRIELIUS MARTINEZ MARTIN (diskantas)
Vilniaus JUOZO TALLAT-KELPŠOS KONSERVATORIJOS styginių instrumentų ansamblis
(vadovės: Onutė Švabauskaitė, Rasa Vosyliūtė)
EGIDIJUS ALIŠAUSKAS (birbynė),
AISTĖ BRUŽAITĖ (kanklės),
ONA ABARYTĖ-LIAŠKOVIENĖ (smuikas),
VAIDOTĖ BENAITIENĖ (gitara),
FAUSTA KUČINSKIENĖ (fleita),
ARVYDAS BARZINSKAS (trimitas),
KĘSTUTIS KUNCĖ (saksofonas),
EDVARDAS KULEŠEVIČIUS (klarnetas)
Vedėjai
GINTARĖ LATVĖNAITĖ-GLUŠAJEVA
SERAFIMAS GLUŠAJEVAS
Koncerto režisierė
GINTARĖ LATVĖNAITĖ-GLUŠAJEVA
Koncerto dekoracijų autorė
JŪRATĖ NARMONTAITĖ

Kalėdos su „Ąžuoliuku“ ir draugais
2025-12-21 12:00 | Lietuvos nacionalinė filharmonija, Aušros Vartų g. 5, Vilnius, 01304, Lietuva
Gražia tradicija tapę „Ąžuoliuko“ šventiniai koncertai į Lietuvos nacionalinę filharmoniją kasmet sukviečia gausų būrį klausytojų, kuriems šv. Kalėdų laukimas neatsiejamas nuo šviesios ir įkvepiančios chorinės muzikos. Tai ypatinga šventė visiems – tiek scenoje, tiek salėje. Šiame koncerte susijungs net trys Lietuvos berniukų ir jaunuolių chorai – „Ąžuoliukas“, „Varpelis“ ir „Gintarėlis“, o kartu pasirodys ir jų draugai.
Skambės italų baroko kompozitoriaus Antonio Vivaldi „Gloria“ (1715) – tai džiaugsminga šlovinimo giesmė, sudaryta iš 12 trumpų, kontrastingų dalių. Kūrinys stebina emociniu diapazonu – nuo šventinio triumfo iki gilaus susirūpinimo. Jau pirmoje dalyje juntamas Vivaldi meistriškumas – ryškus, energingas choras veda į jaudinančią „Et in terra pax hominibus“ dalį.
Šiame kūrinyje dera lengvi sopranų solo, iškilmingi choriniai epizodai, duetai ir sodrios keturbalsės harmonijos. Instrumentinė partija ne mažiau svarbi – kompozitorius subtiliai įpina smuiko ir obojaus linijas, kurios papildo ir praturtina vokalinį audinį. Paskutinėje dalyje visi muzikiniai motyvai veda į vientisą, pakylėjantį finalą. Tai kūrinys, kuriame susilieja koncerto, operos ir sakralinės muzikos elementai – vienas įspūdingiausių Baroko epochos chorinės muzikos šedevrų.

Programoje – Antonio Vivaldi „Gloria“, RV 589; tradicinės kalėdinės giesmės
Atlikėjai:
Berniukų ir jaunuolių choras ĄŽUOLIUKAS
(meno vadovas Vytautas Miškinis; chormeisteriai: Neringa Sidaugaitė, Romas Skapas, Gitana Trimirkaitė, Gabrielė Jasiūnė)
Kauno berniukų ir jaunuolių choras VARPELIS
(meno vadovas Christian Frattima)
Klaipėdos berniukų ir jaunuolių choras GINTARĖLIS
(choro vadovas Tomas Ambrozaitis)
Ansamblis MUSICA HUMANA
(meno vadovas ir dirigentas Robertas Beinaris)
Solistai: GUNTA GELGOTĖ (sopranas), IEVA GAIDAMAVIČIŪTĖ-BARKAUSKĖ (sopranas), NORA PETROČENKO (mecosopranas)
Dirigentas VYTAUTAS MIŠKINIS

ŽEMAITUKAI | Šiauliai
2026-02-13 19:00 - 21:00 | Šiaulių arena, J. Jablonskio g. 16, Šiauliai, Lithuania
Didžiausią karjeros koncertą sausakimšoje Kauno „Žalgirio“ arenoje surengę „Žemaitukai“ skelbia apie naujus didžiulius pasirodymus 2026 metų pradžioje: vasario 13 d. „Šiaulių“ arenoje, vasario 21 d. Klaipėdos „Švyturio“ arenoje bei vasario 27 d. Panevėžio „Kalnapilio“ arenoje.
„Beprotiškai ačiū, kad klausote, kad palaikote, kad siunčiate mums tiek daug gražių laiškų ir žinučių. Nunešėm „Žalgirio“ arenos stogą, bet tai tik pradžia. Žinom, kad turime draugų visoje Lietuvoje, todėl kviečiame visus į dar tris velniškai gerus koncertus“, – teigia Linas ir Ovidijus.
Raketos greičiu į Lietuvos muzikos Olimpą kylantys „Žemaitukai“ laimėjo M.A.M.A. Metų tradicinės popmuzikos grupės statulėlę ir pelnė net tris „Lietaus“ metų apdovanojimus, bet tikrai nežada sustoti ir kuria naują muziką bei idėjas, kaip žiūrovams padovanoti dar geresnius šou.
Talentingieji „Žemaitukai“ muziką kuria ne tik sau, bet ir kitoms grupėms, o taip pat darbuojasi kartu su atlikėjomis Natalija Bunke ir Simona Naine („Niekšėmis“) bei Adrina. Grupės kūryba „Spotify“ platformoje renka šimtus tūkstančių perklausų, o vaizdo klipai „Youtube“ skaičiuoja milijonus peržiūrų.
„Žemaitukų“ sėkmė yra savotiškas fenomenas Lietuvos muzikoje, tačiau kitaip ir būti negalėjo. Linas ir Ovidijus – be galodarbštūs ir talentingi, bet visada išlieka nuoširdūs, pozityvūs ir paprasti, už ką žmonės juos taip vertina. Nuostabu matyti, kaip jų svajonės tampa realybe“, – teigia didžiuosius „Žemaitukų“ koncertus organizuojančios įmonės „Seven Live“ vadovas Tomas Inčikas.
Įspūdingi areniniai „Žemaitukų“ šou vyks 2026 metų pradžioje: vasario 13 d. „Šiaulių“ arenoje, vasario 21 d. Klaipėdos „Švyturio“ arenoje bei vasario 27 d. Panevėžio „Kalnapilio“ arenoje.

Aš – dalis tavęs
2026-02-15 18:00 | Žalgirio arena, Karaliaus Mindaugo pr. 50, Kaunas, 44334, Lithuania
Lietuvai minint Valstybės atkūrimo dienos 108 metų sukaktį, Kaunas tradiciškai visos šalies žmonėms dovanoja dovaną – tradicija tapusį Vasario 16-osios koncertą su iškilminga apdovanojimų ceremonija „Aš – dalis Tavęs“. Sausakimšoje „Žalgirio“ arenoje pagerbsime išskirtinius nuopelnus pasiekusius ir miesto vardą bei visą Lietuvą garsinančius herojus, organizacijas.
Koncerte dalyvaus ryškiausi ir žinomiausi Lietuvos atlikėjai – Linas Adomaitis, Žemaitukai, Merūnas Vitulskis, Vidas Bareikis, Martynas Kavaliauskas, Marija Ariutunova, Andrius Apšega ir kiti.
Renginys Žalgirio arenoje vasario 15 d. 18 val.

ŽEMAITUKAI | Klaipėda
2026-02-21 19:00 - 21:00 | Švyturio arena, Dubysos g. 10, Klaipėda, Lithuania

ŽEMAITUKAI | Panevėžys
2026-02-27 19:00 - 21:00 | Kalnapilio arena, Parko g. 12, Panevėžys, Lithuania

Skambančios Šiaulių bažnyčios | Festivalis „Resurrexit“
2026-04-11 19:00 | Šiaulių Švč. Mergelės Marijos Nekaltojo prasidėjimo bažnyčia, Gegužių g. 57, Šiauliai, 78327, Lithuania
Kasmetinis šv. Velykų palydovas festivalis „Resurrexit“ – jau keturiasdešimt trečiąjį kartą vyksianti muzikos šventė, vėl kviesianti į nepamirštamus susitikimus su gera muzika. Daugiau nei savaitę savo gerbėjus džiuginsiančio festivalio organizatoriai paruošė spalvingą muzikinę programą, kuri lankytojų lauks Šiaulių miesto ir regiono bažnyčiose, koncertų salėse, netradicinėse erdvėse.

Programoje – E. Elgar „The Black Knight“, op. 25
Atlikėjai:
Berniukų ir jaunuolių choras „Ąžuoliukas“
(Meno vadovas Vytautas Miškinis)
Šiaulių valstybinis kamerinis choras „Polifonija“
(Meno vadovas Povilas Vanžodis)
Rimvydas Mitkus (vargonai),
Dirigentas Vytautas Miškinis

Muzikinis dialogas: tarp tamsos ir šviesos
2026-04-26 17:00 - 19:00 | LVSO koncertų salė, Vilniaus g. 6, Vilnius, 01102, Lithuania
Šviesos ir tamsos kontrastai yra dažnas kūrėjų įkvėpimas. Nuo poezijos kūrinių apie dvasinę tamsą ir išlaisvinančius vilties spindulius iki dailėje naudojamų šešėlių ir atspalvių kaitos. Muzika nėra išimtis – be minore parašytų taktų paskutinis mažorinis akordas skambėtų mažiau iškilmingai.
Balandžio 26 d. LVSO koncertų salėje muzikai bei choristai susiburs įspūdingam dviejų dalių koncertui, kuriame atliks dvi retai Lietuvoje skambančias stambias formas, pasakojančias tiek apie tamsiąją žmogaus prigimties pusę, tiek apie mūsų gebėjimą nuolankiai matyti vienas kitame tai, kas geriausia. Atlikėjų ansambliui diriguos Nacionalinės kultūros ir meno premijos laureatas, berniukų ir jaunuolių choro „Ąžuoliukas“ meno vadovas Vytautas Miškinis.
Koncertą pradės Edwardo Elgaro „The Black Knight“. Remiantis vokiečių poeto Ludwigo Uhlando poema apie tragišką riterių turnyro baigtį, ši XIX a. pabaigoje parašyta kantata išgarsino britų kompozitorių. Keturių dalių kūrinys klausytojams įsimins didingomis ir melodingomis temomis, kurias atliks berniukų ir jaunuolių choras „Ąžuoliukas“ (meno vadovas Vytautas Miškinis) ir Šiaulių valstybinis kamerinis choras „Polifonija“ (meno vadovas Povilas Vanžodis). Įspūdingą kantatos orkestrinę partiją atliks Lietuvos valstybinis simfoninis orkestras (meno vadovas ir vyr. dirigentas Gintaras Rinkevičius).
Antroje koncerto dalyje skambės Vytauto Miškinio „Light Mass“ – tik penktą kartą Lietuvoje atliekamos lengvosios mišios. Šis modernus kūrinys chorui, derinantis liturginį tekstą, džiaso ir roko stilius bei sutartinės motyvus, jau sužavėjo klausytojus Danijos, Prancūzijos, Slovėnijos, Singapūro bei Pietų Afrikos Respublikos koncertų salėse. Kūrinį kartu su „Ąžuoliuku“ ir „Polifonija“ atliks Palangos kultūros centro kamerinis choras (meno vadovas Edmundas Jucevičius) ir solistai: Justė Šilaitė (fortepijonas), Tadas Motiečius (akordeonas), Gediminas Stepanavičius (bosinė gitara) ir Linas Būda (mušamieji). Išgirsite specialiai šiam koncertui sukurtą kūrinio aranžuotę simfoniniam orkestrui.
Koncertas dviejų dalių su pertrauka.
Bilietus platina: kakava.lt

Programoje:
E. Elgar „The Black Knight“, op. 25
V. Miškinis „Light Mass“
Atlikėjai:
Berniukų ir jaunuolių choras „Ąžuoliukas“
(meno vadovas Vytautas Miškinis)
Šiaulių valstybinis kamerinis choras „Polifonija“
(meno vadovas Povilas Vanžodis)
Palangos kultūros centro kamerinis choras
(meno vadovas Edmundas Jucevičius)
Lietuvos valstybinis simfoninis orkestras
(meno vadovas ir vyr. dirigentas Gintaras Rinkevičius)
Justė Šilaitė (fortepijonas)
Tadas Motiečius (akordeonas)
Gediminas Stepanavičius (bosinė gitara)
Linas Būda (mušamieji)
Dirigentas Vytautas Miškinis

Antroji Vilniaus dainuojančių berniukų šventė „Dainuoju su „Ąžuoliuku“
2026-04-29 10:00 | Šv. Kotrynos bažnyčia, Vilniaus g. 30, Vilnius, 01119, Lietuva
Vaikystės patirtys kloja pamatą žmogaus gyvenimo sėkmei. Labai svarbu, kad jos būtų palankios, auginančios, praturtinančios. Meninė raiška yra viena geriausių terpių vaiko individualumui, unikalumui skleistis. Tad siekiame kurti Vilniaus mažyliams kuo daugiau auginančių, praturtinančių veiklų ir galimybę per dainavimą patirti įsimintinas, teigiamas emocijas.
2026 m. balandžio 29 d. 10.00 val. kviečiame į antrąją „Dainuoju su „Ąžuoliuku“ šventę.
Šventės tikslas – puoselėti Lietuvos berniukų ir jaunuolių chorinio dainavimo tradicijas, sudaryti sąlygas ikimokyklinio amžiaus berniukams dainuoti drauge, išgyventi bendrystę ir muzikavimo džiaugsmą.
Šiais metais šventėje dalyvaus Vilniaus lopšelių-darželių „Aušrelė“, „Bitutė“, „Boružėlė“, „Gelvonėlis“, „Geniukų kalvė“, „Jovarėlis“, „Pasakaitė“ ir „Vaiko medis“ solistai ir ansambliai, Karalienės Mortos, Riešės gimnazijos ir „Ąžuoliuko“ muzikos mokyklos berniukų chorai.
Šventės dalyviai džiugins publiką savo pasirodymais, o renginį vainikuos jungtinio berniukų choro, sudaryto iš daugiau, nei 150 dainininkų, atliekama daina „Pavasaris“ (A. Raudonikio muz., M. Vainilaičio žodž.). Chorui diriguos šventės globėjas, Vilniaus miesto garbės pilietis prof. Vytautas Miškinis.
Įtraukiančią ir įsimenančią renginio atmosferą kurs šventės vedėja, aktorė Gintarė Latvėnaitė-Glušajeva.
OrganizatoriaiBerniukų ir jaunuolių choras „Ąžuoliukas“Vilniaus Ąžuoliuko“ muzikos mokykla
PartnerisVilniaus kultūros centras
RėmėjaiLietuvos rašytojų sąjungaUAB Huracan CoffeeUAB Eckes-Granini Baltic
FinansuojaVilniaus miesto savivaldybė

Dalyvių eitynės | Lietuvos moksleivių dainų šventė 2026
2026-07-03 17:00 | Gedimino pr., Gedimino pr., Vilnius, Lithuania
Lietuvos moksleivių dainų šventės spalvos ir garsai, nuostabaus grožio tautiniai kostiumai ir pagrindinės šventės žvaigždės – talentingi, darbštūs ir įkvepiantys jaunieji atlikėjai. Tūkstančiai į Vilnių iš visos Lietuvos suvažiavusių choristų, šokėjų ir muzikantų išeis pasisveikinti su sostinės gyventojais – sutikime juos taip šiltai, kaip moka sostinė!
Eitynių pradžia – Nepriklausomybės aikštėje, pabaiga – Katedros aikštėje.

Dainų diena „Laiku. Ratu. Kartu“ | Lietuvos moksleivių dainų šventė 2026
2026-07-06 18:30 - 21:30 | Vingio parkas, M. K. Čiurlionio g. 100, Vilnius, Lithuania
Po 10 metų grįžta Moksleivių dainų šventė!
Didžiausias Lietuvos moksleivių sąskrydis sukvies net 24 tūkst. dalyvių!
Šimtai moksleivių kolektyvų – chorų, orkestrų, šokių grupių – savo darbo rezultatus pristatys didžiosiose sostinės scenose ir LRT eteryje.
Šventės programoje numatytos 6 moksleivių atliekamos, aukščiausio lygio profesionalų sukurtos programos, prikaustysiančios ir mokyklinio amžiaus žiūrovų, ir vyresnių Dainų švenčių gerbėjų dėmesį.
Moksleivių dainų šventės kulminacija – Dainų diena „Laiku. Ratu. Kartu“. 10 tūkstančių choristų savo balsais apkabins Vingio parką ir primins, kad būti kartu, iš tiesų būti, matant vieni kitų akis, jaučiant vieni kitų rankas, dėkojant už kartu nueitą kelią – neįkainojama dovana. Nuo pirmoko iki dvyliktoko – visi dainuos kartu.
Dainų diena baigsis kartu su viso pasaulio lietuviais giedama „Tautiška giesme“.
Stovimos vietos – tik su nemokamais bilietais. Sėdimoms vietoms galima įsigyti bilietus.
Meno vadovas Vytautas Miškinis
Režisierius Dalius Abaris
Nemokami stovimų vietų bilietai: https://www.bilietai.lt/renginiai/CGEDAZVYSX/dainu-diena-laiku-ratu-kartu-stovimos-nemokamos-vietos
Bilietai įsigyti sėdimas vietas: https://www.bilietai.lt/renginiai/F7GDU7W2NN/dainu-diena-laiku-ratu-kartu
